શાહરુખની પોતાનાં સંતાનો સાથેની કેમિસ્ટ્રી ફ્રેન્ડશિપવાળી છે એનો પુરાવો ખુદ શાહરુખે જ આપતાં કહ્યું છે કે મારી માનસિક ઉંમર પણ ૧૨-૧૪ વર્ષના બાળક જેવી જ છે એટલે હું પણ તેમના જેવો જ બની જાઉં છું. ઈવન સુહાના તો પપ્પાને ફ્રેન્ડશિપ બૅન્ડ પણ બાંધે છે. તે તેમની સાથે કૉફી ડેટ પર જાય છે, દીકરી પાસેથી જ્યોગ્રાફી પણ શીખે છે. શાહરુખ પોતાનાં સંતાનોને હિન્દુ શું કે મુસ્લિમ શું એ કહેતો નથી. તેના ઘરમાં કુરાનની બાજુમાં હિન્દુ મૂર્તિઓ પણ સ્થાપિત થયેલી છે. તેના સૌથી નાના દીકરાનું નામ અબરામ સંત અબ્રાહમ પરથી પાડ્યું છે જેમાં શ્રીરામનો પણ સમાવેશ થઈ જાય છે. તેણે ક્યારેય પોતાનાં સંતાનો પર ભણવામાં ફસ્ર્ટ આવવાનું દબાણ નથી કર્યું. શાહરુખનું કહેવું એવું છે કે ફસ્ર્ટ આવવાનો આગ્રહ રાખવો એ અમારી ફિલ્મોને ૧૦૦ કરોડની કમાણીની ક્લબમાં સામેલ કરવા જેવી બોગસ બાબત છે. તમે છો એના કરતાં થોડા સારા બનવા પ્રયત્ન કરો એ જ શ્રેષ્ઠ વસ્તુ છે. રોજ સવારે ઊઠીને તેનાં બાળકો તેને સામેથી ભેટવા અને ગુડ મૉર્નિંગ કહેવા આવે છે. તે પોતે એટલો રમતિયાળ છે કે કોઈ બિઝનેસ મીટિંગ અને બાળકો સાથે વિડિયો ગેમ રમવામાંથી એકની પસંદગી કરવાની હોય તો તે બીજો વિકલ્પ જ પસંદ કરે. શાહરુખ પોતાનાં સંતાનોને જીવનમાં આવતી નાનામાં નાની વસ્તુઓનું મહત્વ સમજાવવાનું પણ ચૂકતો નથી. નાનકડાં ફૂલોનું, કવિતાઓનું મહત્વ, સાદાઈમાં રહેલી મહાનતા, ઈશ્વરની કૃપા એ બધાં વિશે તે પોતાની હળવી સ્ટાઇલમાં સંતાનોને શીખવતો રહે છે. અને હા, તેનાં સંતાનોમાં પણ શાહરુખ બ્રૅન્ડ સેન્સ ઑફ હ્યુમર ઊતરી આવી છે.